ဗမာလွတ်မြောက်ရေးဒီမိုကရက်တစ်တပ်ဦး

ဗမာလွတ်မြောက်ရေးဒီမိုကရက်တစ်တပ်ဦး (၊ အတိုကောက် BLDF ) သည် မြန်မာနိုင်ငံရှိတိုင်းရင်းသား လက်နက်ကိုင်အဖွဲ့အစည်းတစ်ခုဖြစ်သည်။ 

 သမိုင်းအကျဥ်း 
၂၀၂၁ ခုနှစ်၊ဖေဖော်ဝါရီ ၁ ရက် တွင် မြန်မာနိုင်ငံစစ်အာဏာသိမ်းမှုဖြစ်ပွားခဲ့သည်။ဆန္ဒပြမှုပြင်းထန်သည့် မြို့ကြီးများထဲမှ တစ်မြို့ဖြစ်ခဲ့သည့် စစ်ကိုင်းတိုင်း၊မုံရွာမြို့ သည် စစ်အာဏာရှင်စနစ်အား မြို့လူထုအင်အားဖြင့်   မုံရွာလူထုသပိတ်တိုက်ပွဲဦးဆောင်ကော်မတီ နှင့် မုံရွာမြို့နယ် ပြည်သူ့အုပ်ချုပ်ရေးအဖွဲ့ (ပ.အ.ဖ)တို့ ဖွဲ့စည်း၍  တွန်းလှန်ဆန့်ကျင်ခဲ့ကြသည်။

၂၀၂၁ ခုနှစ်၊ဇွန် ၆ ရက် တွင် စစ်အာဏာသိမ်းမှုကို မလိုလားသည့် မုံရွာမြို့မိမြို့ဖများ၊ CDM အစုအဖွဲ့များ၊ရွေးကောက်ခံလွှတ်တော်ကိုယ်စားလှယ်များပါဝင်သည့် နိုင်ငံရေး အင်အားစုများ၏ သဘောတူညီဖြင့် မုံရွာလူထုသပိတ်တိုက်ပွဲဦးဆောင်ကော်မတီ နှင့် မုံရွာမြို့နယ် ပြည်သူ့အုပ်ချုပ်ရေးအဖွဲ့ (ပ.အ.ဖ)တို့သည် မုံရွာမြို့နယ် ပြည်သူ့ကာကွယ်ရေးတပ် (MPDF)ကို စစ်ဦးစီးအဖွဲ့ဝင် (၇) ဦး၏ ဦးဆောင်မှုနှင့်  ဖွဲ့စည်းတည်ထောင်ခဲ့ကြသည်။ 

မုံရွာမြို့နယ် ပြည်သူ့ကာကွယ်ရေးတပ် (MPDF)သည်  ကချင်လွတ်မြောက်ရေးတပ်မတော်တွင် စစ်ပညာ သင်ယူလာခဲ့ကြသည့် ရဲဘော် (၂၀၀) ကျော် နှင့် ဗကသများအဖွဲ့ချုပ် (မုံရွာခရိုင်)၊ တက္ကသိုလ် ကျောင်းသားသမဂ္ဂ (တ.က.သ)များကွန်ရက်-မုံရွာ နှင့် မုံရွာခရိုင်အတွင်းရှိ ဗကသ၊ တကသ ကျောင်းသားဟောင်းများ ပါဝင်မှုများဖြင့် ဖွဲ့စည်းခဲ့ကြခြင်း ဖြစ်သည်။ 

၂၀၂၃ ခုနှစ် ဇွန် ၂၇ ရက်တွင်  မုံရွာမြို့နယ် ပြည်သူ့ကာကွယ်ရေးတပ်ဖွဲ့ (MPDF)အား ဖျက်သိမ်းခဲ့ပြီး၊ ဗမာလွတ်မြောက်ရေးဒီမိုကရက်တစ်တပ်ဦး (BLDF)အဖြစ် ပြောင်းလဲ ဖွဲ့စည်းခဲ့သည်။ 

 ထင်ရှားဖြစ်ရပ် 
၂၀၂၅ ခုနှစ် အောက်တိုဘာ ၆ ရက်၊သီတင်းကျွတ်လပြည့်ည ၈နာရီ ၃၀မိနစ်ခန့် တွင်  တပ်မတော် (လေ) မှ အရပ်သားများအား အစုအပြုံလိုက် သတ်ဖြတ်ခဲ့သည့် ဖြစ်ရပ်တစ်ခုဖြစ်သည့် စစ်ကိုင်းတိုင်း၊ ချောင်းဦးမြို့နယ်၊ ဘုံတိုရွာ အစုလိုက်အပြုံလိုက်သတ်ဖြတ်ခံရမှု တွင်  ဗမာလွတ်မြောက်ရေး ဒီမိုကရက်တစ်တပ်ဦး (BLDF)၏ စစ်ဒေသ ၃ တာဝန်ခံ ရဲဘော်ဘုန်းမြင့်ဇော် (ခ) တည်ကြည် သည် အရပ်သားများနှင့်အတူ ကျဆုံးခဲ့သည်။ 

 မဟာမိတ်ပူးပေါင်းဆောင်ရွက်မှုများ 
အညာဒေသအခြေပြု ဗမာလွတ်မြောက်ရေးဒီမိုကရက်တစ်တပ်ဦး(BLDF)သည်  အမျိုးသားညီညွတ်ရေးအစိုးရ၊ကာကွယ်ရေးဝန်ကြီးဌာနဝန်ကြီး ဦးရည်မွန် နှင့်တွေ့ဆုံမှုပြုလုပ်ခဲ့ပြီး၊ ဖက်ဒရယ်ပဋိညာဉ်(FDC)အရ NUG ကို ကြားကာလတော်လှန်ရေးအစိုးရအနေဖြင့် အသိအမှတ်ပြု လက်ခံခဲ့သည်။ယင်းအပြင် ပသုံးလုံးဟုဆိုသည့် ပအဖ၊ ပကဖ၊ ပလဖ တို့နှင့် တော်လှန်ရေးဆိုင်ရာကိစ္စရပ်များ၌ ပူးပေါင်းထားသည့် အဖွဲ့လည်းဖြစ်သည်။ 

 ကိုးကား 

ကဏ္ဍ:မြန်မာလက်နက်ကိုင်အဖွဲ့အစည်းများ
ကဏ္ဍ:မြန်မာနိုင်ငံရှိ တိုင်းရင်းသား လက်နက်ကိုင် အဖွဲ့အစည်းများ
ကဏ္ဍ:၂၀၂၁ နောက်ပိုင်း ဖွဲ့စည်းသည့် တော်လှန်ရေးဆိုင်ရာ အဖွဲ့များ